Vremea azi, 14 martie 2024. Se mai răcește puțin față de miercuri. Zonele unde se va depune un strat de zăpadă
Joi se mai răcește puțin. Vor fi înnorări și ploi în mare parte din țară, mai abundente în centru și în sud. La munte ninge și se depune strat de zăpadă, iar în estul Transilvaniei și în nordul Moldovei o să cadă lapoviță.
Maximele pleacă de la 3 grade în Bucovina și ajung la 12-13 grade în Maramureș și în vestul Olteniei.
Vremea în țară
În Dobrogea și Bărăgan domină atmosfera închisă. Apar și câteva ploi slabe, iar vântul are unele intensificări. Maximele, comparabile cu cele de ieri, ating 10 grade.
Mai sus, în Moldova sudică și în nordul Munteniei, cerul rămâne acoperit toată ziua, dar șansele de ploaie sunt destul de mici. Vântul agită atmosfera, iar după prânz se vor înregistra 11 grade.
În jumătatea nordică a Moldovei și în Bucovina se anunță o zi mohorâtă. Temperaturile, mai scăzute decât în celelalte regiuni, se opresc la 7 grade în zona Bacăului. Pe-aici apar precipitații sub formă de ploaie și lapoviță. La noapte, minimele ating pragul înghețului în Bucovina.
În nordul Transilvaniei și în Maramureș, temperaturile urcă până la 12, poate chiar 13 grade, dar norii persistă și în această zonă. Vin și câțiva stropi de ploaie, iar la munte o să ningă.
În vestul țării găsim tot vreme închisă, poate câteva ploi sporadice și cel mult 11 grade după prânz. Vântul nu pune probleme, iar la noapte, minimele ajung pe la 2 grade.
În Transilvania, ploile pot să lase în urmă cantități însemnate de apă. La munte predomină ninsorile și se depune strat de zăpadă. Maximele ating 10 grade în vestul provinciei, pe la Alba Iulia.
În Oltenia o să plouă pe suprafețe mai restrânse. În extremitatea sud-vestică se întețește vântul, iar temperaturile, în scădere față de ziua trecută, se opresc la 12-13 grade în vestul provinciei.
În sudul țării avem înnorări persistente și ploi mai serioase, care pot să aducă 15 litri de apă pe metru pătrat. Vântul va fi activ și se mai răcește: miercuri s-au înregistrat 14 grade, azi vor fi cel mult 10 grade.
Vremea în București
În București avem încă o zi mohorâtă. Continuă să plouă și maxima se oprește pe la 10 grade. La noapte, înnorările persistă, vin alte ploi, iar temperatura coboară până la 4 grade.
Vremea la munte
La munte găsim vreme închisă și precipitații sub toate formele. La peste 1200 de metri altitudine ninge și se depune strat de zăpadă. În zonele mai joase plouă, iar în Carpații Meridionali și în Carpații de Curbură se pot strânge cantități mari de apă.
Sursa: Pro TV
Dată publicare:
14-03-2024 07:20